Hugo, Dei gratia Lingonensis episcopus, omnibus presentes litteras inspecturis, salutem in Domino. Noveritis quod cum discordia verteretur inter . .a) abbatissam et conventum Polungei ex una parte et Andream cappellanum ejusdem ville ex altera super prato de Rotuer sopita est coram nobis in hunc modum : quod predictum pratum eidem cappellano et successoribus ejus in perpetuum quiete et pacifice remanebit, hoc modo quod predictus A[ndreas] cappellanus vel successores ejus decetero non poterunt in elemosinam recipere vel aliquo modo acquirere terras, prata seul alias hereditates abbatisse et conventus Polungei nec hominum earumdem. Et si forte acquisierint vel in elemosinam receperint, predictus A[ndreas] cappellanus vel successores ejus infra annum tenentur ea vendere abbatisse et conventui Polungei vel hominibus earumdem, nec aliquid poterunt predictus cappellanus vel successores ejus ultra annum retinere de predictis. In cujus rei testimonium presentes litteras sigilli nostri fecimus munimine roborari. Actum anno Domini millesimo ducentesimo vicesimo quarto, mense maio.